“วุฒิภูมิ” ยัน! กลุ่ม “จุฬางกูร” ไม่ทิ้ง NOK เร่งเดินหน้าฟื้นกิจการตัดรายจ่าย-เพิ่มรายได้
“วุฒิภูมิ” ยัน! กลุ่ม "จุฬางกูร" ไม่ทิ้ง NOK เร่งเดินหน้าฟื้นกิจการตัดรายจ่าย-เพิ่มรายได้
“วุฒิภูมิ” ยัน! กลุ่ม "จุฬางกูร" ไม่ทิ้ง NOK เร่งเดินหน้าฟื้นกิจการตัดรายจ่าย-เพิ่มรายได้
7 ส.ค. 2562

นายวุฒิภูมิ จุฬางกูร ประธานเจ้าหน้าที่บริหาร และกรรมการบริหาร บริษัท สายการบินนกแอร์ จำกัด (มหาชน) หรือ NOK เปิดเผยว่า กลุ่ม “จุฬางกูร” ในฐานะถือหุ้นใหญ่ NOK จะเดินหน้าทำธุรกิจสายการบินเพื่อคนไทยต่อไป โดยไม่มีแผนจะขายทิ้ง แต่ยังเปิดโอกาสให้พันธมิตรเข้ามาร่วมหากเอื้อประโยชน์ทางธุรกิจต่อกัน
พร้อมกันนี้ เตรียมสรุปแผนปฏิบัติการพลิกฟื้นธุรกิจภายใน 1 เดือนจากนี้ หลังลุยเจาะลึกปัญหาหลักทำพังมาจากรายจ่ายสูงเกินจริง ขณะที่รายได้หด เบื้องต้นงานเร่งด่วนตัดรายจ่ายไม่จำเป็นทุกช่องทาง เตรียมแผนเพิ่มเครื่องบิน-เพิ่มจุดบินดันรายได้ค่าตั๋วโดยสารสูงขึ้น พร้อมขยายช่องทางเพิ่มรายได้นอกเหนือจากค่าตั๋ว วางเป้าหมายสัดส่วนเพิ่มเป็น 30-40% จากปัจจุบันมีแค่ราว 10-12%
ขณะที่ยืนยันว่าขณะนี้ยังไม่เห็นความจำเป็นในการเพิ่มทุน หลังจากได้เงินกู้ 3 พันล้านบาทเข้ามารองรับการขยายธุรกิจแล้ว ซึ่งมีต้นทุนทางการเงินที่เหมาะสม